**Esztergom Város Önkormányzat Képviselő-testületének 21/2013. (XI. 29.) önkormányzati rendelete**

**a talajterhelési díjról**

*(Egységes szerkezetben a 2/2016. (I.26.)\*, 17/2021. (V.03.)\*\* önkormányzati rendelettel)*

Esztergom Város Önkormányzat Képviselő-testülete a környezetterhelési díjról szóló [2003. évi LXXXIX. törvény 26. § (4) bekezdés](https://njt.hu/jogszabaly/2003-89-00-00)ében kapott felhatalmazás alapján, Magyarország helyi önkormányzatairól szóló [2011. évi CLXXXIX. törvény 13. § (1) bekezdés 5. pont](https://njt.hu/jogszabaly/2011-189-00-00)jában meghatározott feladatkörében eljárva a következőket rendeli el:

**1. §**

Esztergom Város Önkormányzat Képviselő-testülete talajterhelési díjat állapít meg.

**2. §**

(1) A Jegyző részére a települési szennyvíz-csatornamű üzemeltetője a talajterhelési díj megállapításához és ellenőrzéséhez szükséges adatokat rendelkezésre bocsátja:

* *a)* tárgyévet követő év február 28. napjáig a kibocsátók tárgyévi vízfogyasztásáról, korrigálva a locsolási kedvezmény mennyiségével,
* *b)* új közcsatorna üzembe-helyezése esetén 90 napon belül a kibocsátók köréről.

(2) Különös méltánylást érdemlő esetben a kibocsátó a tárgyévben 80 %-os díjkedvezményben részesül az alábbi feltételek fennállásakor:

Egyedülálló, vagy családban élő esetén az egy főre jutó havi jövedelme nem haladja meg az öregségi nyugdíj mindenkori legkisebb összegének kétszáz százalékát.\*

(3) Különös méltánylást érdemlő eset: fogyatékosság, betegség, baleset, haláleset, munkanélküliség, tartós jövedelemromlás, elemi kár, egyéb rendkívüli élethelyzet vagy létfenntartást veszélyeztető körülmény megléte, bekövetkezése.

(4) Azokon a területeken, ahol a közcsatornának az ingatlantól való távolsága vagy egyéb műszaki jellemzői miatt a költség 100 %-kal meghaladja az új területi felosztás szerinti városrészben kialakult átlagos csatorna-rákötési költségeket 80 %-os díjkedvezmény jár.

**3. §**

(1) A díj bevallását az önkormányzati adóhatóság által rendszeresített nyomtatványon kell teljesíteni.

(2)\*\* A fizetési kötelezettséget a pénzforgalmi bankszámlával rendelkező adózónak belföldi pénzforgalmi bankszámlájáról átutalással, pénzforgalmi bankszámlával nem rendelkező adózónak postai készpénz-átutalási megbízással vagy belföldi bankszámlájáról történő átutalással kell teljesítenie a következő számlára: 11740054-15729600-03920000 Talajterhelési díj beszedési számla.

**4. §**

(1) Ez a rendelet 2014. január 1-jén lép hatályba.